Klizište

thumb|300px|right|Mamejsko klizište, koje je zatrpalo više od 100 kuća, izazvano enormnom količinom padavina
**Klizište** je termin za stjenovitu ili rastresitu stijensku masu odvojenu od podloge koja pod utjecajem gravitacije klizi niz padinu. Klizište ne mora da se kreće po jasno definiranoj površini (klizna površina) i tada se sredina po kojoj se odvija kretanje tijela klizišta naziva "klizna zona". Klizište je jedan od geomorfoloških oblika koluvijalnog procesa i geodinamički proces u inženjerskoj geologiji.

Klizište se može odvijati veoma različitim brzinama, od najsporijih kada se kretanje tla ne primjećuje, do veoma brzog kada je moguć nastanak velikih šteta i mogu biti ugroženi životi ljudi.

U starijoj literaturi za klizište se često koristio i izraz "urvina", koja se u suštini odnosi na pojavu odrona a ne klizišta.

## Uzroci i nastajanje  
right|thumb|300px|Ova računarka simulacija prikazuje kretanje dubokog klizišta školjkastog tipa u San Mateo okrugu. Početak klizišta je zabilježen nekoliko dana poslije novogodišnje oluje 1997. kada se otvorila velika pukotina pri vrhu na mjestu ožiljka i stvorilo ispupčenje iznad nožice klizišta. Kretanje se nastavilo prosječnom brzinom od nekoliko metara na dan, pri čemu se uzbrdni dio sve više spuštao, probio potporni zid, i stvorio duboku depresiju u gornjem dijelu. Istovremeno, nožica je naklizala preko puta. Preko 250.000 tona stijenskog materijala je pokrenuto ovim klizanjem.
Klizišta su odraz neravnoteže (nestabilnosti) u tlu. Kao što svako tijelo teži da iz stanja labilne ravnoteže pređe u stanje stabilne ravnoteže, tako i klizište klizanjem naniže teži zauzeti ravnotežni položaj odnosno da pređe u stanje stabilne ravnoteže. Uslovi za nastanak i razvoj klizišta su:
* geološki (povoljan litološki sastav, slojevitost, stepen litifikacije, pukotine)
* geomorfološki (nagib padine, dužina površine klizanja)
* hidrogeološki (nivo i režim podzemnih voda)
* klimatski i meteorološki (količina padavina, naglo topljenje snijega)
* vegetacioni
* antropogeni utjecaji (zasijecanje nožice padine pri građevinskim radovima, natapanje zemljišta otpadnim vodama, nasipanje materijala na padinama, sječa šuma)
* drugi utjecaji (zemljotres, podlokavanje nožice klizišta, utjecaj promjene nivoa akumulacije, vibracije usljed saobraćaja i dr.)

## Elementi klizišta 
Elementi klizišta su:
* Ožiljci - markantna skokovita obilježja
** Čeoni
** Bočni
** Sekundarni
* Klizna površina - površina po kojoj se odvija kretanje tijela klizišta
* Tijelo - pokrenuti materijal
* Uvala - udubljenje pri vrhu klizišta
* Trbuh (ispupčenje) - brežuljkaste pojave na tijelu klizišta
* Nožica - najniži dio
* Pukotine - obično tenzione pri vrhu klizišta

Klizište može imati sve elemente jasno definirane i kao takve prepoznatljive na terenu ili neki od elemenata mogu biti nepotpuno izraženi i/ili dijelom zamaskirani (npr. preoravanjem njiva). Samo tijelo klizišta odlikuje se raznim mikroreljefnim oblicima i pojavama kao što su: ispupčenja i ovalne depresije često ispunjene vodom, talasi, terasasta zaravnjenja, pukotine izdizanja, smicanja (stepeničasta) uleganja i dr.

## Tipovi klizišta 
thumb|250px|Klizište u El Salvadoru, izazvano zemljotresom 13. januara 2001.
Različita priroda i izuzetna složenost procesa, te raznovrsni oblici kretanja i veliki broj drugih činilaca koji utiču na nastanak i mehanizam klizišta uslovili su nastanak velikog broja klasifikacija i podjela.

# Podjela prema dubini klizne površine - Prema dubini klizne površine klizišta se dijele na:
## povšinska (20m)
# Podjela prema količini pokrenute mase - Prema količini pokrenute (klizeće) mase klizišta se dijele na:
## mala (do nekoliko hiljada m3)
## srednja (do nekoliko desetina hiljada m3)
## velika (do nekoliko stotina hiljada m3)
## vrlo velika (do nekoliko miliona m3)
# Podjela prema mjestu nastanka na padini - Prema mjestu i uzroku nastanka klizišta se dijele na:
## delapsivna - klizište nastaje u nožici padine usljed podsijecanja i razvija se (naviše) uz padinu
## detruzivna - klizište nastaje u višim dijelovima padine, vrši pritisak na niže slojeve opterećujući ih i razvija se naniže
# Podjela prema vremenu nastanka - Prema vremenu nastanka klizišta se dijele na:
## primarna - na terenima koji nisu ranije bili zahvaćeni klizištima
## sekundarna - u okviru terena koji je ranije bio zahvaćen klizanjem.
# Podjela prema strukturi i sastavu padine - Prema strukturi i sastavu padine klizišta se dijele na:
## asekventna - u jednorodnim i neslojevitim stijenama
## konsekventna - pojava klizanja je predisponirana nagibom slojeva ili sistema pukotina prema nagibu padine
## insekventna - klizna ravan presijeca slojeve različitog sastava bez obzira na predisponiranost u sklopu terena.
# Podjela prema strukturi i veličini - Prema strukturi i veličini klizišta mogu biti:
## klizišta smjese čvrstih stijena
## klizajući blokovi
## klizni potoci
## površinska tečenja male dubine pod utjecajem padavina i podzemnih voda
## površinsko tečenje male dubine pod utjecajem samo atmosferskih padavina
## manja otkidanja po zahvatu i dubini - blago zatalasane površine padina
# Podjela prema mehanizmu
## klizanje
## tečenje
## složeno kretanje
# Podjela prema obliku klizne površine, reljefu i načinu kretanja - Prema obliku klizne površine, reljefu i načinu kretanja postoje sljedeći tipovi klizišta:
## Slojna
## Višeslojna
## Rotaciona
## Stepeničasta (kaskadna)
## Blokovska
## Potočasta
# Po mjestu pojavljivanja
## nadvodna
## podvodna klizišta

## Prevencija 
Najvažnije je otklanjanje nakupljene vode. Pored toga imaju i mjere prevencije:

### Kratkoročne mjere 
* Blokada s balvanima 
* Drenaža za odvod vode iz zemlje, koja se postavlja u dubinu ili na površinu. U istu svrhu služe i kanali.
* Kod manjih odrona su dovoljni i zečji nasipi od vreća pijeska.
* Površine koje su i dalje pod kišom prekrivaju se s vodootpornim ceradama, PVC folijom itd. da bi se spriječilo dalje natapanje tla.

### Dugoročne mjere 
* Zaštitni zidovi, (armirani beton) koji mogu služiti i protiv snježnih lavina.
* Pošumljavanje pruža dugoročnu zaštitu jer korijenje drveća stabilizuje tlo.
* Smanjenje nagiba putem sanacije terena 

## Reference 
## Također pogledajte 
* Geologija
* Poplave u BiH 2014

Kategorija:Prirodne katastrofe
Kategorija:Geološke opasnosti